
הכנסת
ועדת המדע והטכנולוגיה
6.6.2016
הודעה לעיתונות
האב ששכל את בנו בשבוע שעבר: "איך לתנור יש התראה ולרכב לא?!"
חברות ויזמים הציגו בוועדת המדע פתרונות לתופעת שכחת ילדים ברכב. יו"ר הוועדה ח"כ אורי מקלב: "מקדמים הצעת חוק שתחייב כל מי שמסיע ילדים במערכת התראה". משרד החינוך: "מהשנה הבאה מערכת התראה כדרישת סף לקבלני ההסעות"
ועדת המדע והטכנולוגיה בראשות ח"כ אורי מקלב (יהדות התורה) קיימה אחר הצהריים (ב') דיון בנושא פתרונות טכנולוגיים לשכחת ילדים ברכב.
לדיון הגיעו הוריו של הפעוט אליה וינגוט, שנפטר בשבוע שעבר לאחר שנשכח ברכב באשדוד. ח"כ אורי מקלב פתח את הדיון וציין בפנייה לאב יצחק: "אנחנו אתכם, לא יודעים כיצד לנחם אבל אנחנו מחזקים אתכם. איחדתם את עם ישראל. חברות הרכב דורשות רכיבים כשזה קשור לנזק שלהם, אבל שזה מגיע לנפש לא תמיד פועלים. כמה מכוניות שווה ילד בן שנה וחצי? אנחנו מתחייבים לעשות את זה. כל אדם צריך לקבוע את העוגנים שלו אבל המערכת גם צריכה לעשות זאת".
האב יצחק וינגוט אמר בדיון: "אני אדם פשוט. לכל דבר היום יש תזכורת, לתנור שמפעיל עוגה, לחגורה באוטו. הילד הזה הוא אהבת חיי, לא חשבתי שזה יקרה, שכחתי אורות דולקים ויש תזכורת וזה בחיים לא קורה. אני שואל את עצמי למה אין תו תקן לכיסא תינוק שיחייב התראה. אני מבקש שיחויב תו תקן בחוק, זו המטרה שבאתי לשמה. יש הרבה הסחות דעת היום. זה כל מה שרציתי, שאף אחד לא יצטרך להרגיש את הצער שאני מרגיש".
בדיון הוצגו נתוני ארגון "בטרם" מהם עלה כי מנתוני המערך הלאומי לנתוני היפגעות ובטיחות ילדים עולה כי בין השנים 2008- 05.2016 דווח בתקשורת על 381 מקרים של השארת ילדים לבד ברכב או הילכדות/נעילה ברכב, בהם היו מעורבים 428 ילדים. 20 מקרים הסתיימו במות הילד.
מבין כלל המקרים שתועדו, כ- 60% עירבו השארת ילדים לבד ברכב, כ- 40% הילכדות הילד בתוך כלי הרכב ופחות מ 1%- שריפת רכב.
מרבית המקרים היו במעורבות רכב פרטי ( 85% ) . תועדו גם מקרי השארת ילדים ברכבי הסעות (כ- 10% ), כאשר קבוצת הגיל הבולטת היא של תינוקות ופעוטות בני 0-3 (כ- 77% מכלל המעורבים). פעוטות עד גיל שנתיים מהווים כ- 42% מכלל המעורבים. כ- 56% מהמקרים שדווחו אירעו במהלך מאי-ספטמבר, החודשים החמים בשנה.
במהלך הדיון הציגו חברות שונות ויזמים פרטיים פתרונות אפשריים לתופעה של שכחת ילדים ברכב. אחת ההצגות הייתה של "מהנדסות העתיד", נערות בי"ס העובדות בשיתוף עם התעשייה האווירית, לצד כך הוצג פיתוח של תלמידות בי"ס יסודי בבאר שבע, שמצאו פתרון הנוגע לאוורור הרכב, שזכה למחיאות כפים מהקהל, וכן פיתוח הוצג מצד חייל שנמצא כרגע בקורס קצינים.
ח"כ יעל כהן פארן ציינה כי "ישנן הרבה מאוד הסחות דעת, שמביאות אותנו לא להיות עד הסוף מפוקסים על מה שקורה ומה שיושב מאחורה ברכב. אנחנו צריכים לשים לנגד עיננו את  השחיקה המתמדת של החיים, שמשכיחה מאתנו לעיתים את הדברים הכי חשובים".
ד"ר שי סופר, המדען הראשי, משרד התחבורה ציין: "כמשרד בדקנו איך אנחנו יכולים לטפל בתופעה הקשה הזו. בשיתוף מכון התקנים דנו גם בנושא של רכב הסעות וגם בנושא רכב פרטי, במקרה של רכב הסעות פותחה מערכת שמונעת הסחת דעת של הנהג ומחייבת אותו לסריקה מקיפה ולהגיע לירכתי האוטובוס, אם זה לא קורה אז המערכת מפעילה התראה. אנו מבקשים לחייב זאת בחוק, וכעת אנו תלויים באישור משרד המשפטים. מאז הותקנה המערכת במספר רכבים לא נשכח ילד אחד" .
אלכס שפרלינג, האמון על ביקורת ההסעות במשרד החינוך, ציין כי "החל מהשנה הקרובה, 2017, זו תהיה דרישת סף, חובה לכל קבלני ההסעות בשירות משרד החינוך, להתקין את המערכת".
בתום הדיון ציין יצחק וינגוט: "קיבלתי הרבה ניחומים, אבל הדיון הזה זה היה בשבילי הניחום הכי גדול". 
ח"כ אורי מקלב סיכם את הדיון כשבישר על יוזמת חקיקה אותה הוא מקדם בשיתוף עם מספר חברי כנסת: "לצד ההתחייבות ששמענו כאן ממשרד התחבורה לשבת לשולחן עגול ולמצוא פתרונות לסוגיה הזו, אנו מקדמים הצעת חוק שתחייב כל בעל רכב שמסיע ילדים להתקין מערכת שתביא לפתרון. נפעל לפתרון אקטיבי, כפי שההורים שיושבים כאן מבקשים מאתנו- לעשות הכול כדי שאסון כזה לא יחזור".
למידע נוסף וקטעי וידאו, אביאל מגנזי, דובר הוועדה 0556640750

